
Prijavitelj: Združenje za povezovanje strokovnjakinj in promocijo znanja ONA VE

Naslov projekta: Vidne. Slišane. 50 in še nekaj plusov.

Ženske po 50. letu so v javnem prostoru izrazito podzastopane. Raziskava Združenja ONA VE Reprezentacija spolov v slovenskih medijih 2025 kaže, da ženske predstavljajo le 27,7 % vseh oseb v novicah, med starejšimi od 50 let pa so moški pet- do šestkrat pogosteje zastopani kot ženske. Starost v kombinaciji s spolom tako postaja pomemben dejavnik nevidnosti, zmanjšane samozavesti in omejenega vključevanja žensk v javne razprave in odločanje.
Projekt »VIDNE. SLIŠANE. 50 IN ŠE NEKAJ PLUSOV.« je namenjen ženskam 50+, posebej tistim, ki se poleg starosti soočajo še z dodatnimi oblikami ranljivosti, kot so invalidnost, migracijsko ozadje, življenje na podeželju ali pripadnost LGBTIQ+ skupnosti. Najmanj 100 ženskam bomo omogočile vključitev v praktične delavnice za krepitev samozavesti, javnega nastopanja, artikulacije lastnega glasu ter soočanja s stereotipi, starizmom in podcenjevanjem.
Pomemben del projekta bodo podporni ONA VE krogi, kjer bodo udeleženke skozi mentorsko podporo in varen prostor za izražanje razvijale večjo samozavest za javno delovanje. Izpostavile bomo tudi 10 ambasadork, ki bodo s svojimi zgodbami in javnimi nastopi postale zgled drugim ženskam 50+.
Projekt se bo zaključil z javnim dogodkom »Vidne. Slišane. V akciji.«, kjer bodo udeleženke dobile prostor za svoj prvi ali okrepljen javni nastop. Pripravile bomo tudi brezplačen digitalni priročnik z nasveti in orodji za samozavestnejše vključevanje žensk 50+ v javni prostor.
Projekt prispeva k zmanjševanju stereotipov, večji javni participaciji žensk ter bolj vključujoči in uravnoteženi družbi.
Povzetek projekta je avtorsko delo prijavitelja.
